Pierre, par la grâce divine evesque d’Aucerre: A notre bien amé Estienne Lemuet, seigneur de Corbelin et lieutenant de nostre bailly de Varzy, salut. Nous vous mandons et commettons par ces présentes que vous, la tour, chastel, ville, terre, justice et seignorie de Lorme, ensemble tous ses droits et appartenances mouvans de nous en fief à cause de nostre eglise d’Aucerre, et que tient à présent, comme l’on dit, noble et puissant seigneur messire Jehan de Chalon, chevalier seigneur de Viteau et de l’Isle-soubz-Montréal, empeschez et mettez ou faites empescher et mettre réaument et de fait en nostre main, pour deffault de homme et devoirs à nous non faiz, et en signe de ce mettez ou faites mettre brandons ou aultres enseignemens de par nous en icelle tour, chastel, ville, terre, justice et seignorie de Lorme, ses droiz et appartenances, et icelle gouvernez et faites gouverner de par nous bien et duement, en y commettant de par nous officiers tant à l’exercice de la justice comme à la recepte des revenus, fruits et emolumens des choses dessusdites mouvans de nous en fief, comme dit est, par personnes idoynes et suffisantes, en prenant de chacun d’eulx le serment de bien et loyaulement deservir ledit office de par nous et aultres sermens accoutumez, mesmement en tant que touche l’administration de recepte, de rendre bon et loyal compte et reliqua à nous ou à nous commiz, quant requis en seront, pour iceulx offices régir et gouverner tant qu’il nous plaira et jusqu’à ce que par nous en soit aultrement ordonné; et en cas d’opposition lesdits chastel, ville, terre, justice et seignorie de Lorme, avec ses appartenances dessusdites mouvans de nous en fief, comme dit est, prinse et demourant en nostre main, donnez et assignez, ou faites donner et assigner jour certain et compétant pardevant nostre bailly de nostre temporalité à Auxerre, aux opposans ou contredisans pour dire les causes de leur opposition, refus ou contredit, respondre à nostre procureur et aller avant comme de raison; de ce faire vous donnons pouvoir et puissance et mandement especial. Mandons et remandons à tous nos justiciers, officiers et subjetz que en choses dessusdites leurs circonstances et dépendances obeyssent et entendent diligemment. Donné en nostre chastel de Varzy, le septiesme jour de janvier l’an mil quatre cens cinquante neuf, soubz notre scel de chambre. Par mondis sieur l’evesque, P. Des Portes. Aujourd’huy vendredy unziesme jour de janvier, l’an mil quatre cens cinquante neuf, en présence de moy juré cy-dessoubz escript et des témoings cy-dessoubz nommez, honorable homme et saige Estienne Lemuet, Seigneur de Corbelin, lieutenant de Varzy, et commissaire en cette partie par lettres de commission cy-dessus escriptes, a prins et mis en main de révérend père en Dieu monseigneur l’evesque d’Auxerre, la tour, chastel, ville, terre, justice et seignorie de Lorme, ensemble tous ses droitz, et appartenances mouvants du fief dudit révérend à cause de son église d’Aucerre, que tenoit nagueres, comme l’on dit, noble et puissant seigneur messire Jehan de Chalon, chevalier, seigneur de Viteau et de l’Isle-soubz-Montréal, par deffault d’homme et de devoirs non faiz; et en signe de ce a fait mettre à l’une des portes d’iceluy chastel les armes dudit révérend, afin que nul n’eust cause d’ignorance. Ce fait a désappointé Pierre Putas, soy-disant lieutenant du chastellain dudit lieu de Lorme pour ledit messire Jehan de Chalon, en tant qui touche faict de justice, Pierre Corneillat, soy-disant procureur, Guille Colin, soy-disant Gruyer, Estienne Galvet et Guillemin Berthier, eux disans sergens de ladite terre, en parlant à leurs personnes, et généralement tous les autres officiers de la terre en leur absence, et leur a deffendu de par ledit révérend, à certaines et grosses peines, c’est-à-sçavoir à la peine de vingt livres, que pour et ou nom dudit messire Jehan de Chalon, ils n’exerçassent lesdits offices. Fait, présens Jehan Guonde, Guillaume Chevillot, Jacques Bussière et aultres.